1)

regulas 1. pantu aizstāj ar šādu: “1. pants Priekšmets un darbības joma 1. Šajā regulā noteiktas ekodizaina prasības tādu spēka transformatoru laišanai tirgū vai nodošanai ekspluatācijā, kuru jauda ir vismaz 1 kVA un kurus izmanto elektroenerģijas pārvades un sadales tīklos, kas darbojas 50 Hz frekvencē, vai lieto rūpniecībā. Šo regulu piemēro transformatoriem, kas iegādāti pēc 2014. gada 11. jūnija. 2. Šo regulu nepiemēro transformatoriem, kas ir īpaši projektēti šādām vajadzībām: a) mērmaiņi, kas īpaši projektēti informācijas signāla pievadīšanai mērinstrumentiem, skaitītājiem, aizsardzības vai vadības ierīcēm vai līdzīgām ierīcēm; b) transformatori, kas īpaši projektēti un paredzēti līdzstrāvas piegādei elektroniskiem patērētājiem vai taisngriežiem. Šis izņēmums neietver transformatorus, kas paredzēti maiņstrāvas piegādei no līdzstrāvas avotiem, piemēram, vējturbīnu vai fotoelektrisko ierīču transformatorus vai transformatorus, kas projektēti līdzstrāvas pārvadei un sadalei; c) transformatori, kas ir īpaši projektēti tiešai pievienošanai krāsnīm; d) transformatori, kas īpaši projektēti uzstādīšanai uz fiksētām vai peldošām atkrastes platformām, atkrastes vējturbīnām vai uz kuģiem un citiem peldlīdzekļiem; e) transformatori, kas īpaši projektēti, lai darbotos laikā ierobežotās situācijās, kad normālā elektroapgāde ir pārtraukta vai nu tāpēc, ka noticis neplānots atgadījums (piemēram, elektroapgādes atteice), vai tāpēc, ka stacija tiek pārjaunota, taču ne tāpēc, ka esoša apakšstacija tiek pavisam modernizēta; f) transformatori (ar atsevišķiem tinumiem vai elektriski savienotiem tinumiem), kas tieši vai ar pārveidotāja starpniecību pievienoti maiņstrāvas vai līdzstrāvas kontakttīklam un ko izmanto stacionārās iekārtās dzelzceļa vajadzībām; g) zemētājtransformatori, kas ir īpaši projektēti ieslēgšanai energosistēmā, lai radītu neitrālsavienojumu ar zemējumu vai nu tieši, vai caur pretestību; h) vilces iekārtu transformatori, kas projektēti uzstādīšanai ritošajam sastāvam un tieši vai ar pārveidotāja starpniecību pievienoti maiņstrāvas vai līdzstrāvas kontakttīklam un ko izmanto stacionārās iekārtās dzelzceļa vajadzībām; i) palaides transformatori, kas ir īpaši projektēti izmantošanai trīsfāžu asinhronajos elektromotoros, lai novērstu barošanas sprieguma kritumus, un kas normālas ekspluatācijas laikā ir atslēgti; j) testēšanas transformatori, kas ir īpaši projektēti izmantošanai ķēdē, lai nodrošinātu noteiktu spriegumu vai strāvas stiprumu elektroiekārtu testēšanas vajadzībām; k) metināšanas transformatori, kas ir īpaši projektēti izmantošanai loka metināšanas iekārtās vai kontaktmetināšanas iekārtās; l) transformatori, kas ir īpaši projektēti izmantošanai sprādziendrošās iekārtās atbilstīgi Eiropas Parlamenta un Padomes Direktīvai 94/9/EK (*1) un pazemes raktuvēs; m) transformatori, kas ir īpaši projektēti izmantošanai dziļūdens (iegremdēšanas) apstākļos; n) vidsprieguma (VS) – vidsprieguma (VS) saskarnes transformatori, kuru jauda nepārsniedz 5 MVA un kurus izmanto kā saskarnes transformatorus tīkla sprieguma pārveides sistēmās un novieto saskares punktā starp divu vidsprieguma tīklu diviem sprieguma līmeņiem, un kuriem jāspēj izturēt ārkārtas pārslodzes; o) vidēji un lieli spēka transformatori, kas īpaši projektēti un atbilst tehniskajām prasībām, kuras jāievēro, lai nodrošinātu Padomes Direktīvas 2009/71/Euratom (*2)3. pantā definēto kodoliekārtu drošumu; p) vidējie trīsfāžu transformatori, kuru nominālā jauda ir mazāka par 5 kVA, izņemot attiecībā uz prasībām šīs regulas I pielikuma 4. punkta a), b) un d) apakšpunktā. 3. Neatkarīgi no tā, kad vidējie un lielie spēka transformatori pirmoreiz laisti tirgū vai ekspluatācijā, to atbilstību novērtē atkārtoti un tie atbilst šai regulai, ja ar tiem ir izdarītas visas šīs operācijas: a) serdes vai tās daļas nomaiņa; b) viena vai vairāku pilnu tinumu nomaiņa. Tas neskar juridiskos pienākumus saskaņā ar citiem Savienības saskaņošanas tiesību aktiem, kas uz šiem ražojumiem var attiekties. (*1) Eiropas Parlamenta un Padomes 1994. gada 23. marts Direktīva 94/9/EK par dalībvalstu tiesību aktu tuvināšanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 100, 19.4.1994., 1. lpp.)." (*2) Padomes 2009. gada 25. jūnija Direktīva 2009/71/Euratom, ar ko izveido Kopienas kodoliekārtu kodoldrošības pamatstruktūru (OV L 172, 2.7.2009., 18. lpp.).”;"